觴客海棠下以東坡詩紅萼是鄉人之句分韻予得絲字
作者：高斯得
朝代：宋

paragraphs: 南國候傷早，東皇駕如馳。
月正未强半，紅紫皆離披。
蜀花異凡品，作態能矜持。
可憐多迫蹵，竟隨羣卉移。
如彼市門女，狼籍施臙脂。
又如賤錦工，忙擲梭中絲。
匆匆不耐看，欲速將何爲。
碧雞有佳人，睡足晨粧遲。
含姿自愛惜，肯受春風欺。
思之不可見，感事腸生悲。